Mohlo by vás zaujímať:
Originál
Atypický priestor ich okamžite očaril – iste, šikminy podkrovia nechajú chladným len málokoho. Do tohto však navyše zasahovala veža! Tomu mladý pár naozaj nemohol odolať. A hoci byt nebol veľký, patril do pokojnej lokality neďaleko centra Prahy a vysoký krov rozširoval jeho potenciál. Bolo rozhodnuté. Obrátili sa teda na architektku Kláru Valovú zo štúdia SMLXL, aby holé podkrovie zmenila na bývanie podľa ich predstáv.
"Cieľom bolo vytvoriť aj napriek malým oknám svetlý a zaujímavý byt," upresňuje architektka. Keďže išlo o hrubú stavbu v stave kolaudačného minima, na podlahách bol betón a v kúpeľni bolo osadené umývadlo a WC. Inak v podkroví nebolo nič. Stropy boli zakryté sadrokartónom v štandardnej výške 2,6 m, rovnako bola skrytá aj konštrukcia veže. Ibaže práve vysoký priestor s vežou bod hlavným dôvodom, pre ktorý sa dvojica rozhodla práve pre toto podkrovie. Prvým krokom k novému bytu bolo teda "odkliatie" vysokého priestoru. "I keď byt nie je veľký, akonáhle sa odstránil sadrokartón a priestor sa otvoril do výšky, odrazu sa opticky zásadne zväčšil," upozorňuje Klára Valová.
Vaňa nesedí v kúte
Dispozíciu bytu len mierne upravili – kúpeľňovú priečku posunuli tak, aby sa sem zmestila práčka, a denný priestor otvorili do vstupnej chodby. Časť spálne oddelili nábytkom a urobili tu šatník, takže zo zvyšku vzniklo pokojné miesto vyhradené len pre posteľ. Najzaujímavejšie veci sa však udiali v hlavnom obytnom priestore. Kuchyňu presunuli a v najvyššom mieste využili podkrovie dvojúrovňovo – nad kúpeľňou vznikla malá pracovňa z jednej strany vymedzená komínmi, do ktorej sa dá dostať po rebríku z obývačky. Priestor za komínmi architektka šikovne využila na odkladanie sezónnych vecí. Úložných priestorov predsa nie je nikdy dosť. Dostáva sa doň priechodom okolo komínov alebo po sklápacom rebríku z chodby.
Asi najväčším orieškom bolo veľké želanie majiteľa, vášnivého "vaniara". Vaňa sa, žiaľ, do malej kúpeľne nezmestila, nakoniec sa však pre ňu podarilo nájsť skvelé a výnimočné miesto – v obývačke. "Keď si človek uvedomí, že vo vani sa najmä relaxuje, tak je to podľa mňa veľmi dobré riešenie. Môžete sa z nej pozerať na film, rozprávať sa s partnerom, ktorý sedí vedľa v kresle… Nie ste zatvorení v zaparenej kúpeľni a nepozeráte do kachličiek," vymenúva pozitíva architektka.
Srdce pod vežou
Keďže obaja milujú varenie a radi si pozývajú priateľov na večeru, centrom ich bytu mala byť kuchyňa s veľkým stolom. A dôležitý priestor tu dostal skutočne výnimočné miesto – pod vežou. Jej konštrukciu, pôvodne skrytú za sadrokartónovým obkladom, z ktorého trčal len jediný oceľový stĺp, odkryli, vyčistili a vežu zaizolovali. "Momentálne sú vo veži zavesené len dve veľké priemyselné lampy, ale časom by majitelia chceli aj tento priestor sprístupniť a využiť. Nad záklopom, ktorý je asi v siedmich metroch nad podlahou, je totiž ešte jedno miniposchodie s polkruhovými oknami dookola. Táto časť je však zatiaľ uzavretá," prezrádza autorka interiéru. Priestor priamo pod strechou je síce pôsobivý, avšak obmedzovaný šikminami a rozličnými konštrukčnými prvkami krovu, takže do kuchyne pod vežou sa klasický jedálenský stôl nezmestí. Architektka tu preto navrhla praktickejšie riešenie – veľký barový pult s výškou pracovnej dosky, rovnobežný s linkou. Poslúži ako na prípravu jedla, tak aj na stolovanie.
Celá galéria: